ยูโอบีเจาะรายย่อย ชูวางแผนการเงิน
ธนาคารยูโอบี (ไทย) เจาะบริการวางแผนการเงิน กลุ่มลูกค้ารายย่อยมีเงินออม 1-3 ล้านบาท
26 ก.พ. 2559

ธนาคารยูโอบี (ไทย) เจาะบริการวางแผนการเงิน กลุ่มลูกค้ารายย่อยมีเงินออม 1-3 ล้านบาท
นายยุทธชัย เตยะราชกุล รองกรรมการผู้จัดการใหญ่ ฝ่ายบุคคลธนกิจ ธนาคารยูโอบี (ไทย) เปิดเผยว่า ธนาคารขยายธุรกิจที่ปรึกษาวางแผนการเงินส่วนบุคคลไปยังกลุ่มลูกค้ารายย่อยระดับบน ที่มีเงินฝากหรือเงินลงทุน (เอยูเอ็ม) 1-3 ล้านบาท โดยจะออกผลิตภัณฑ์เพื่อลูกค้ากลุ่มนี้ตามความต้องการของลูกค้า เช่น สุขภาพ การศึกษาบุตร หรือเกษียณอายุ พร้อมกับมีผลิตภัณฑ์การลงทุนใหม่ที่เริ่มต้นเพียง 5,000 บาท จากปกติลูกค้าเวลธ์ แบงก์กิ้ง จะเริ่มที่ 5 แสนบาท
นอกจากนี้ ยังเตรียมเปิดศูนย์เวลธ์ แบงก์กิ้ง ของธนาคารเพิ่มขึ้นอีก 6 แห่ง ภายใน 18 เดือน จากปัจจุบันมีอยู่ 4 แห่ง โดยยังเน้นทำเลใน กทม. เนื่องจากกลุ่มเป้าหมายคนรุ่นใหม่ 70-75% อยู่ใน กทม. โดยตั้งเป้า 3 ปี ขยายฐานลูกค้าเพิ่มขึ้น 50% หรือเพิ่มขึ้น 1.5 หมื่นราย และเพิ่มสัดส่วนเอยูเอ็มของกลุ่มนี้เป็น 18% ของเอยูเอ็มรายย่อย จากปัจจุบันมีจำนวนลูกค้าประมาณ 3.2 หมื่นราย เอยูเอ็มราว 2.1 หมื่นล้านบาท หรือสัดส่วน 10% ของเอยูเอ็มรายย่อยทั้งหมด 2.1 แสนล้านบาท